REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/192-16

27. oktobar 2016. godine

B e o g r a d

**Z A P I S N I K**

**SA ŠESTE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 22. SEPTEMBRA 2016. GODINE**

 Sednica je počela u 12 časova.

 Sednicom je predsedavao predsednik Odbora Meho Omerović.

 Sednici su prisustvovali: Nikola Jolović, Milanka Jevtović Vukojičić, Ljibuška Lakatoš, Ljiljana Malušić, Olivera Ognjanović, Stefana Miladinović, Marina Ristić, Tatjana Macura, Maja Videnović, Marija Janjušević, Enis Imamović, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Milena Turk, Milosav Milojević i Novica Tončev.

 Sednici su prisustvovali: Ivana Nikolić i Tijana Davidovac, zamenici članova Odbora.

 Sednici je prisustvovao prof. dr Marko Atlagić, narodni poslanik.

 Sednici su prisustvovali i Brankica Janković, Poverenik za zaštitu ravnopravnosti; Mirjana Kecman, pomoćnik Poverenika za zaštitu ravnopravnosti i Draga Anđelković Vukčević, samostalni savetnik.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje Redovnog godišnjeg izveštaja Poverenika za zaštitu ravnopravnosti za 2015. godinu (broj: 02-630/16, od 15. marta 2016. godine);
2. Odluka o javnom slušanju.

 Članovi Odbora su jednoglasno PRIHVATILI predloženi Dnevni red.

 **PRVA TAČKA DNEVNOG REDA:** Razmatranje Redovnog godišnjeg izveštaja Poverenika za zaštitu ravnopravnosti za 2015. godinu

 **Predsednik Odbora** je pozdravio sve prisutnei podsetio da je Poverenik za zaštitu ravnopravnosti 15. marta 2016. godine dostavio Redovan godišnji izveštaj Poverenika za zaštitu ravnopravnosti za 2015. godinu. Kako Narodna skupština nije radila jer su bili zakazani izbori za 24. april 2016. godin , a potom su usledile postizborne aktivnosti, nismo bili u prilici da do sda razmatramo Izveštaj. Takođe je podsetio da Odbor ne usvaja izveštaj, već predlog zaključka.

 **Brankica Janković** je obavestila članove Odbora da je u skadu sa Zakonom, u martu 2016. godine podnela Narodnoj skupštini Redovan godišnji izveštaj za 2015. godinu. Navela je da se u periodu obuhvaćenim Izveštajem beleži porast vidljivosti, dostupnosti i prepoznatljivosti Poverenika za zaštitu ravnopravnosti, što je doprinelo povećanju broja pritužbi građanki i građana koji danas lakše prepoznaju diskriminaciju i ohrabreniji su da je prijave. Izjavila je da, iako postojeći propisi pružaju dobar normativni okvir za ostvarivanje i zaštitu ravnopravnosti i adekvatne instrumente za sprečavanje i suzbijanje diskriminacije, u cilju usklađivanja sa standardima i propisima Evropske unije potrebno je sprovesti izmene propisa u pogledu obima izuzetaka od načela jednakog tretmana, definicije posredne diskriminacije i obaveze razumnog prilagođavanja prostora za zaposlene sa invaliditetom. Istakla je da je u toku 2015. godine Poverenik postupao u 1040 predmeta, da je primio 797 pritužbi koje su podneli građanke i građani, pravna lica, nevladine organizacije i drugi. Navela je da je doneto 215 preporuka mera za ostvarivanje ravnopravnosti u skladu sa zakonom, 17 mišljenja na nacrte zakona i drugih opštih akata, da je podneta jedna krivična prijava, jedan predlog za ocenu zakonitosti i ustavnosti, devet upozorenja i 35 saopštenja. Naglasila je da se preporuke koje se odnose na konkretne slučajeve diskriminacije skoro u potpunosti sprovode, dok je od 13 pokrenutih strateških parnica za zaštitu od diskriminacije šest okončano tako što je sud u celosti usvojio tužbene zahteve Poverenika, u dva slučaja Poverenik je povukao tužbu s obzirom da su tuženi postupili u skadu sa zahtevom Poverenika, jedan postupak je prekinut, jedan postupak je pravosnažno okončan odbijanjem tužbenog zahteva Poverenika, dok su tri postupka još uvek u toku. Navela je da su pritužbe Povereniku u toku 2015. godine najčešće podnosila fizička lica, da se najveći broj pritužbi odnosio na diskriminaciju po osnovu: pola, nacionalne pripadnosti, invaliditeta i starosnog doba, dok su oblasti u kojima su se najčešće javljale: zapošljavanje i rad, postupci pred organima javne vlasti i pružanje javnih usluga. U nastavku izlaganja je istakla da je Poverenik u navedenom periodu imao veoma dobru saradnju sa Odborom za ljudska i manjinska prava i ravnopravnost polova i Ženskom parlamentarnom mrežom, Kancelarijom za ljudska i manjinska prava, nacionalnim savetima nacionalnih manjina, kao i velikim brojem međunarodnih organa i organizacija. Upoznala je članove Odbora sa finansiskim izveštajem za 2015. godinu prema kojem je od ukupnih sredstava odobrenih Povereniku u iznosu od 72 904 000 dinara, potrošeno oko 64% što iznosi 46 737 187 dinara.

 **Predsednik Odbora** je istakao da u Izveštaju Poverenika može da se vidi da je nastavljen rad po pitanju suzbijanja svih oblika diskriminiacije. Podsetio je koje su nadležnosti Poverenika i kakav je tok postupka.

 **Marija Janjušević** je naglasila da je tolerancija dvosmerni proces i da često društvene grupe koje glasnije iskazuju svoje stavove diskriminišu druge društvene grupe koje nisu u mogućnosti da se organizuju i ukažu na svoj položaj u društvu. Pozvala je na povećanje asertivnosti u komunikaciji, kao i na veće uključivanje muškaraca u borbi protiv nasilja nad ženama.

 **Tatjana Macura** je postavila pitanje koliko institucija Poverenika ima uvida u realizaciju usvojenih zakona i da li može uticati na njihovo sprovođenje. Takođe je tražila pojašnjenje u vezi sa samoinicijativom Poverenika u pokretanju postupaka po uočenoj diskriminaciji.

 **Brankica Janković** je pojasnila da postoji mogućnost za samostalno reagovanje Poverenika i da se ono pre svega ogleda u davanju opštih preporuka, dok se postupak kontrole ne može pokrenuti po službenoj dužnosti.

 **Elvira Kovač** je pozdravila angažovanje Poverenika u obezbeđivanju veće zastupljenosti pripadnika nacionalnih manjina u javnoj upravi, što predstavlja i obavezu Republike Srbije u okviru Ppoglavlja 23 pristupnih pregovora sa Evropskom unijom.

 **Maja Videnović** je navela da su neinformisanost i tolerantnost na diskriminaciju glavne prepreke u borbi protiv diskriminacije i pozvala poverenicu da nastavi sa kontinuiranom kampanjom upoznavanja građanki i građana o njihovim pravima. U nastavku izlaganja postavila je pitanje o potrebi izmene normativnog okvira koji reguliše diskriminaciju po osnovu starosnog doba.

 **Brankica Janković** je odgovorila da je socijalno uključivanje starijih sugrađanki i sugrađana prvi korak u borbi protiv diskriminacije po osnovu starosnog doba i istakla da su u izveštaju navedeni konkretni primeri usmereni ka ostvarivanju ovog cilja.

 **Milanka Jevtović Vukojičić**, naglasila je da je pitanje ravnopravnosti pitanje jednakih šansi i navela da je visok procenat postupanja po preporukama Poverenika pokazatelj sazrevanja društva kada je u pitanju borba protiv diskriminacije i neravnopravnosti.

 **Tatjana Macura** je iznela mišljenje da postoji opšte nerazumevanje u pogledu statusa narodne poslanice Ljupke Mihajlovski koja bi trebalo da se prepozna kao diskriminisana osoba.

 **Brankica Janković** je pojasnila da u pogledu položaja narodne poslanice Ljupke Mihajlovski nije upućena nijedna pritužba, kao i da ne postoji mogućnost postupanja po službenoj dužnosti.

 **Ljiljana Malušić** je navelada u Narodnoj skupštini Republike Srbije ne postoji ni jedan vid diskriminacije i u nastavku se založila za uspostavljanje umrežavanja državnih institucija u vidu protokola o saradnji kako bi se ubrzao protok informacija i povećala efikasnost u borbi protiv nasilja nad ženama.

 **Brankica Janković** se saglasila da je jedan od glavnih problema u borbi protiv nasilja nad ženama nedostatak koordinisanog protoka informacija između državnih organa i naglasila da je do danas zaključeno 97 protokola o saradnji.

 **DRUGA TAČKA DNEVNOG REDA:** Odluka o javnom slušanju

 **Predsednik Odbora** obavestio je članove Odbora da je Regionalni savet za saradnju uputio Odboru inicijativu za održavanje javnog slušanja sa temom „Nacrt Akcionog plana za 2017. godinu za sprovođenje Strategije za socijalno uključivanje Roma i Romkinja u Republici Srbiji za period od 2016. do 2025. godine“ koje bi se održalo 10. oktobra 2016. godine u Maloj sali Doma Narodne skupštine.

 S obzirom da nije bilo učesnika u diskusiji, predsednik Odbora je predložio da Odbor donese Odluku o održavanju javnom slušanju.

 Odbor je većinom glasova doneo Odluku o javnom slušanju.

 Sednica je zaključena u 14.14 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović